## Rješenje Ustavnog suda Republike Hrvatske broj U-III-801/1998 od 28. listopada 2002.

### NN 126/2002 (30.10.2002.), Rješenje Ustavnog suda Republike Hrvatske broj U-III-801/1998 od 28. listopada 2002.

# USTAVNI SUD REPUBLIKE HRVATSKE

2068

Ustavni
sud Republike Hrvatske, u Vijeću trojice za odlučivanje o ustavnim tužbama, u
sastavu sudac Milan Vuković, predsjednik Vijeća, te suci Ivan Matija i Jasna
Omejec, članovi Vijeća, rješavajući o ustavnoj tužbi »S.« d.o.o. iz N., koje
zastupa punomoćnik K. K., odvjetnik iz Z., na sjednici Vijeća održanoj dana 28.
listopada 2002. godine, jednoglasno je donio

## RJEŠENJE

I.Ustavna
tužba podnijeta protiv presude Upravnog suda Republike Hrvatske, broj:
Us-989/1996-4 od 30. travnja 1998. godine, ne uzima se u razmatranje.

II.Ovo
rješenje objavit će se u »Narodnim novinama«.

```
Obrazloženje
```

1.Ustavna
tužba podnijeta je protiv presude Upravnog suda Republike Hrvatske, broj:
Us-989/1996-4 od 30. travnja 1998. godine, kojom je odbijena tužba podnositelja
ustavne tužbe, izjav­ljena protiv rješenja Ministarstva financija, klasa:
UP/II-470-05/94-01/415, ur. broj: 513-10-01-95-02 od 20. prosinca 1995. godine.
Tim rješenjem odbijena je žalba podnositelja izjavljena protiv rješenja
Ministarstva financija, Financijske policije, Postaje financijske policije za
s.-m. županiju, klasa: UP/I-470-06/94-01/19, ur. broj: 513-10-04/04-94-1 od 19.
rujna 1994. godine, kojim je podnositelju naloženo da radi otklanjanja
nezakonitosti u poslovanju, uplati porez na promet proizvoda, porez na promet
usluga, kao i odgovarajuće kamate.

2.
Podnositelj smatra da je osporenom presudom povrijeđeno načelo vladavine prava
iz članka 3. Ustava Republike Hrvatske. U obrazloženju ustavne tužbe ističe da
je u konkretnom slučaju pogrešno utvrđeno činjenično stanje, što je prema
stajalištu podnositelja imalo za posljedicu pogrešnu primjenu mjerodavnog
materijalnog propisa.

*U* *ustavnoj tužbi nije
istaknuta povreda ustavnog prava.*

3. U
odredbi članka 62. stavka 1. Ustavnog zakona o Ustavnom sudu Republike Hrvatske
(»Narodne novine«, broj 49/02 - pročišćeni tekst, u daljnjem tekstu: Ustavni
zakon) propisano je sljedeće:

»Svatko može podnijeti Ustavnom sudu ustavnu tužbu
ako smatra da mu je pojedinačnim aktom tijela državne vlasti, tijela jedinice
lokalne i područne (regionalne) samouprave ili pravne osobe s javnim ovlastima,
kojima je odlučeno o njegovim pravima i obvezama ili o sumnji ili optužbi zbog
kažnjivog djela, povrijeđeno ljudsko pravo ili temeljna sloboda zajamčena
Ustavom, odnosno Ustavom zajamčeno pravo na lokalnu i područnu (regionalnu)
samoupravu (u daljnjem tekstu: ustavno pravo)«.

Sukladno tome, samo ona ljudska prava i temeljne slobode
čovjeka i građanina, koji su zajamčeni u pojedinim odredbama Ustava Republike
Hrvatske, smatraju se ustavnim pravima.

4.Prema odredbi članka 71. stavka 1. Ustavnog
zakona, Vijeće Ustavnog suda ispituje samo one povrede ustavnog prava koje su
istaknute u ustavnoj tužbi.

Podnositelj je u ustavnoj tužbi istaknuo povredu
odredbe članka 3. Ustava, koja propisuje da su sloboda, jednakost, nacionalna
ravnopravnost i ravnopravnost spolova, mirotvorstvo, socijalna pravda,
poštivanje prava čovjeka, nepovredivost vlas­ništva, očuvanje prirode i
čovjekova okoliša, vladavina prava i demokratski višestranački sustav najviše
vrednote ustavnog poretka Republike Hrvatske i temelj za tumačenje Ustava.

Odredba članka 3. Ustava ne sadrži ustavno pravo u
smislu članka 62. stavka 1. Ustavnog zakona, nego najviše vrednote ustavnog
poretka Republike Hrvatske koje služe kao temelj za tumačenje Ustava.

Budući
da članak 71. stavak 2. Ustavnog zakona propisuje da se ustavna tužba neće
uzeti u razmatranje u slučaju kad se ne radi o povredi ustavnog prava, Vijeće
Ustavnog suda nije prihvatilo razmatranje ustavne tužbe podnositelja, jer u
njoj nije istaknuta povreda nijednog ustavnog prava.

5.
Slijedom navedenoga, a temeljem odredbe članka 72. stavaka 1. i 2. Ustavnog
zakona, riješeno je kao u izreci.

Broj:
U-III-801/1998
Zagreb, 28. listopada 2002.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 126/2002-2068